CELEX: 32006R1192
Language: el
Date: 2006-08-04 00:00:00
Title: Κανονισμός (ΕΚ) αριθ. 1192/2006 της Επιτροπής, της  4ης Αυγούστου 2006 , για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά καταλόγους εγκεκριμένων μονάδων στα κράτη μέλη   (Κείμενο που παρουσιάζει ενδιαφέρον για τον ΕΟΧ)

5.8.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 215/10
            
         
      ΚΑΝΟΝΙΣΜΌΣ (ΕΚ) αριθ. 1192/2006 ΤΗΣ ΕΠΙΤΡΟΠΉΣ
   
   της 4ης Αυγούστου 2006
   για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά καταλόγους εγκεκριμένων μονάδων στα κράτη μέλη
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωποn (1), και ιδίως το άρθρο 26 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1774/2002 καθορίζει ειδικές απαιτήσεις για κανόνες όσον αφορά τα ζωικά υποπροϊόντα που δεν προορίζονται για κατανάλωση από τον άνθρωπο.
            
         
               (2)
            
            
               Προκειμένου να αποτραπεί ο κίνδυνος διασποράς παθογόνων παραγόντων ή/και καταλοίπων, ο κανονισμός (ΕΚ) αριθ. 1774/2002 ορίζει ότι τα ζωικά υποπροϊόντα πρέπει να μεταποιούνται, να αποθηκεύονται και να παραμένουν διαχωρισμένα σε εγκεκριμένες και επιτηρούμενες μονάδες, οι οποίες καθορίζονται από το ενδιαφερόμενο κράτος μέλος, ή να διατίθενται με κάποιον άλλο κατάλληλο τρόπο. Τα κεφάλαια III και IV του εν λόγω κανονισμού ορίζουν τις απαιτήσεις σχετικά με την έγκριση αυτών των μονάδων.
            
         
               (3)
            
            
               Το άρθρο 26 παράγραφος 4 του κανονισμού (ΕΚ) αριθ. 1774/2002 προβλέπει ότι κάθε κράτος μέλος καταρτίζει κατάλογο μονάδων εγκεκριμένων σύμφωνα με τις διατάξεις του εν λόγω κανονισμού.
            
         
               (4)
            
            
               Συνεπώς, είναι αναγκαίο να καθοριστούν κανόνες εφαρμογής σχετικά με αυτούς τους καταλόγους εγκεκριμένων μονάδων, συμπεριλαμβανομένης της παρουσίασης των πληροφοριών που περιέχονται στους καταλόγους αυτούς σε εθνικούς δικτυακούς τόπους οι οποίοι να είναι διαθέσιμοι στην Επιτροπή και το ευρύ κοινό. Είναι επίσης αναγκαίο να προβλεφθεί ένας δικτυακός τόπος ο οποίος θα συντηρείται από την Επιτροπή σχετικά με τους καταλόγους αυτούς.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του παρόντος κανονισμού καθορίζει κανόνες εφαρμογής όσον αφορά τους καταλόγους εγκεκριμένων μονάδων, όπως αναφέρεται στο άρθρο 26 παράγραφος 4 του κανονισμού (ΕΚ) αριθ. 1774/2002.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από 1 Ιουλίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Αυγούστου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 273 της 10.10.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 208/2006 της Επιτροπής (ΕΕ L 36 της 8.2.2006, σ. 25).
   
      ΠΑΡΑΡΤΗΜΑ
      ΚΑΤΑΛΟΓΟΙ ΕΓΚΕΚΡΙΜΕΝΩΝ ΜΟΝΑΔΩΝ ΟΠΩΣ ΑΝΑΦΕΡΕΤΑΙ ΣΤΟ ΑΡΘΡΟ 26 ΠΑΡΑΓΡΑΦΟΣ 4 ΤΟΥ ΚΑΝΟΝΙΣΜΟΥ (ΕΚ) αριθ. 1774/2002
      1.   ΠΡΟΣΒΑΣΗ ΣΤΟΥΣ ΚΑΤΑΛΟΓΟΥΣ ΤΩΝ ΕΓΚΕΚΡΙΜΕΝΩΝ ΜΟΝΑΔΩΝ
      Προκειμένου να βοηθηθούν τα κράτη μέλη να καταρτίσουν επικαιροποιημένους καταλόγους εγκεκριμένων μονάδων, όπως αναφέρεται στο άρθρο 26 παράγραφος 4 του κανονισμού (ΕΚ) αριθ. 1774/2002 («εγκεκριμένες μονάδες»), που να είναι διαθέσιμοι στα λοιπά κράτη μέλη και στο ευρύ κοινό, η Επιτροπή παρέχει ένα δικτυακό τόπο ο οποίος θα περιέχει συνδέσμους που θα οδηγούν στους εθνικούς δικτυακούς τόπους που παρέχονται από κάθε κράτος μέλος, όπως αναφέρεται στο σημείο 2.1 στοιχείο α) του παρόντος παραρτήματος.
      2.   ΜΟΡΦΟΤΥΠΟ ΓΙΑ ΤΟΥΣ ΕΘΝΙΚΟΥΣ ΔΙΚΤΥΑΚΟΥΣ ΤΟΠΟΥΣ
      2.1.   Γενικοί κατάλογοι σε εθνικούς δικτυακούς τόπους
      
                  α)
               
               
                  Κάθε κράτος μέλος παρέχει στην Επιτροπή μια διεύθυνση συνδέσμου με έναν ενιαίο εθνικό δικτυακό τόπο που περιέχει το γενικό κατάλογο των καταλόγων εγκεκριμένων μονάδων στην επικράτειά του («γενικός κατάλογος»).
               
            
                  β)
               
               
                  Ο γενικός κατάλογος αποτελείται από ένα φύλλο και συμπληρώνεται σε μία ή περισσότερες επίσημες γλώσσες της Κοινότητας.
               
            2.2.   Επιχειρησιακός χάρτης για τους εθνικούς δικτυακούς τόπους
      
                  α)
               
               
                  Οι εθνικοί δικτυακοί τόποι που αναφέρονται στο σημείο 2.1 στοιχείο α) του παρόντος παραρτήματος εκπονούνται από τις κεντρικές αρμόδιες αρχές ή, εφόσον κρίνεται κατάλληλο, από μία από τις λοιπές αρχές που αναφέρονται στο άρθρο 2 παράγραφος 1 σημείο i) του κανονισμού (ΕΚ) αριθ. 1774/2002.
               
            
                  β)
               
               
                  Οι γενικοί κατάλογοι που αναφέρονται στο σημείο 2.1 στοιχείο α) περιλαμβάνουν συνδέσμους προς άλλες δικτυακές σελίδες που βρίσκονται στον ίδιο δικτυακό τόπο, οι οποίες περιέχουν τους καταλόγους των εγκεκριμένων μονάδων.
                  Ωστόσο, όταν ορισμένοι κατάλογοι εγκεκριμένων μονάδων δεν συντηρούνται από την κεντρική αρμόδια αρχή που αναφέρεται στο σημείο 2.2 στοιχείο α), ο γενικός κατάλογος περιλαμβάνει συνδέσμους προς άλλους δικτυακούς τόπους οι οποίοι περιέχουν τους εν λόγω καταλόγους και οι οποίοι συντηρούνται από κάποια άλλη αρμόδια αρχή, μονάδα ή, εφόσον κρίνεται κατάλληλο, φορέα.
               
            3.   ΔΙΑΡΘΡΩΣΗ ΚΑΙ ΚΩΔΙΚΟΙ ΓΙΑ ΤΟΥΣ ΕΘΝΙΚΟΥΣ ΚΑΤΑΛΟΓΟΥΣ ΕΓΚΕΚΡΙΜΕΝΩΝ ΜΟΝΑΔΩΝ
      Η διάρθρωση των εθνικών καταλόγων, συμπεριλαμβανομένων των σχετικών πληροφοριών και κωδικών, καταρτίζεται με τέτοιο τρόπο ώστε να εξασφαλιστεί ευρεία διαθεσιμότητα των πληροφοριών σχετικά με τις εγκεκριμένες μονάδες και να βελτιωθεί η αναγνωσιμότητα των εθνικών καταλόγων.
      4.   ΤΕΧΝΙΚΕΣ ΠΡΟΔΙΑΓΡΑΦΕΣ
      Τα καθήκοντα και οι δραστηριότητες που προβλέπονται στις παραγράφους 2 και 3 εκτελούνται σύμφωνα με τις τεχνικές προδιαγραφές που δημοσιεύει η Επιτροπή στο διαδίκτυο.